b'\n_START_ARTICLE_\nIhmisarvo\n_START_PARAGRAPH_\nIhmisarvo on moraalinen ja juridinen k\xc3\xa4site, jonka mukaan ihmisell\xc3\xa4 on arvo sin\xc3\xa4ns\xc3\xa4. Ihmisarvon kunnioitus oikeusperiaatteena on sis\xc3\xa4llytetty esimerkiksi Saksan perustuslakiin._NEWLINE_Ihmisen moraaliseen luonteeseen, ihmisyyteen, kuuluu ihmisarvo. Ihmisarvo on ihmisoikeuksien perusta. Yhteisten oikeuksien tarkoituksena on taata jokaiselle ihmiselle arvokas el\xc3\xa4m\xc3\xa4. Ihmisoikeudet, toisin kuin ihmisarvo, liittyv\xc3\xa4t l\xc3\xa4heisesti poliittiseen ja sosiaaliseen ymp\xc3\xa4rist\xc3\xb6\xc3\xb6n, ilman t\xc3\xa4t\xc3\xa4 yhteytt\xc3\xa4 ihmisoikeuksia ei voi olla. _NEWLINE_Immanuel Kantin filosofiassa on v\xc3\xa4ite j\xc3\xa4rjellisen olennon luontaisesta ja ehdottomasta arvosta. Se on riippumaton mielipiteist\xc3\xa4 ja arvostuksista ja viittaa arvokkuuteen. Ihmisarvo on niin ik\xc3\xa4\xc3\xa4n valtiosta ja vallalla olevasta oikeusj\xc3\xa4rjestelm\xc3\xa4st\xc3\xa4 riippumaton. Jokainen ihminen ansaitsee henkil\xc3\xb6kohtaisen kunnioituksen ja arvostuksen sek\xc3\xa4 yst\xc3\xa4v\xc3\xa4llisen ja inhimillisen kohtelun. Se tarkoittaa ett\xc3\xa4 inhimillist\xc3\xa4 olentoa ei saa kohdella esineen\xc3\xa4 eik\xc3\xa4 toista ihmist\xc3\xa4 saa k\xc3\xa4ytt\xc3\xa4\xc3\xa4 hyv\xc3\xa4kseen. Ihmisarvo on luovuttamaton. Julkisen vallan velvollisuutena on kunnioittaa ja suojella sit\xc3\xa4.  _NEWLINE_Ihmisarvon loukkaamattomuus on turvattu Suomen perustuslaissa ja on sen taustalla vaikuttava perusarvo. Siihen viitataan my\xc3\xb6s monissa kansainv\xc3\xa4lisiss\xc3\xa4 ihmisoikeusasiakirjoissa kuten Ihmisoikeuksien yleismaailmallisessa julistuksessa.'